b'\n_START_ARTICLE_\nMarko \xc5\xa0tempihar\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani osnovni \xc5\xa1oli je obiskoval gimnazijo v Kamniku, nato je \xc5\xa1tudiral na Filozofski fakulteti v Ljubljani, enopredmetni \xc5\xa1tudij filozofije. Zaklju\xc4\x8dil ga je z diplomskim delom O zaupanju: (meditacije o filozofiji sre\xc4\x8devanj), ki je bilo izdano leta 2003, v sodelovanju s prof. dr. Radom Riho. Po kon\xc4\x8danem dodiplomskem \xc5\xa1tudiju se je vpisal na magistrski \xc5\xa1tudij in ga zaklju\xc4\x8dil leta 2009 ter izdal knjigo Deleuzova socialna filozofija. V \xc4\x8dasu \xc5\xa1tudija je bil dejaven tudi z organiziranjem in sodelovanjem pri izvedbi predavanj, ki so potekala v AKC Metelkova mesto. Naslov teh je bil "Te\xc4\x8daj intelektualne samoobrambe". Javno je predaval tudi v okviru \xc5\xa1tudentskega dru\xc5\xa1tva Iskra._NEWLINE_Za\xc4\x8detki njegovega dela so bili v Zavodu za usposabljanje invalidne mladine v Kamniku (CIRIUS Kamnik), kjer je bil zaposlen predvsem kot asistent mladostnikom s po\xc5\xa1kodbo glave in te\xc5\xbeavami v du\xc5\xa1evnem razvoju. Ob\xc4\x8dasno je tam opravljal tudi pedago\xc5\xa1ko delo, nudil je u\xc4\x8dno pomo\xc4\x8d in predaval za srednje\xc5\xa1olce. Nato je eno leto opravljal delo u\xc4\x8ditelja v osnovni \xc5\xa1oli, kjer je pou\xc4\x8deval tudi izbirni predmet Filozofija za otroke. Leta 2008 se je zaposlil na gimnaziji Be\xc5\xbeigrad, kjer u\xc4\x8di v gimnazijskem in mednarodnem programu. Na gimnaziji u\xc4\x8di priprave na maturo iz filozofije, v programu Mednarodne mature na mednarodni \xc5\xa1oli pa \xc5\xa1e predmet Theory of knowledge. Iz tega izhaja tudi njegovo zanimanje za izbolj\xc5\xa1anje u\xc4\x8dnega na\xc4\x8drta in kriti\xc4\x8dnosti pedagogike._NEWLINE_S svojimi zanimivimi prispevki aktivno sodeluje pri filozofski reviji FNM, ki je namenjena u\xc4\x8diteljem, dijakom in \xc5\xa1tudentom filozofije. Revija je pomemben dopolnilni vir za predmet filozofije na maturi, izdaja pa jo Dr\xc5\xbeavni izpitni center RIC._NEWLINE_Od leta 2012 pi\xc5\xa1e \xc4\x8dlanke tudi za spletno stran ZA-MISLI, kjer je za\xc4\x8del kot pisec refleksij gimnazijskega profesorja in nato prehajal na druge raznovrstne aktualne teme, obravnavane s filozofskega vidika. Marko \xc5\xa0tempihar je prav tako avtor ali soavtor \xc5\xa1tevilnih \xc4\x8dlankov, objavljenih v revijah Borec, kulturni reviji Apokalipsa, Vzgoja in izobra\xc5\xbeevanje, teolo\xc5\xa1ko kulturni in dru\xc5\xbebeni reviji Znamenje itd. Dr\xc5\xbeavni izpitni center je leta 2007 izdal delo Filozofija in otrok, h kateri je prispeval tudi Marko \xc5\xa0tempihar. V letu 2012 se je ukvarjal tudi s prevajanjem in sicer delo Gillesa Deleuza z naslovom Spinoza: prakti\xc4\x8dna filozofija, v sodelovanju z njegovim mentorjem za magisterij, Igorjem Pribacem. Leta 2013 je izdal \xc5\xa1e samostojno avtorsko delo Portret nomada: Deleuzova socialna filozofija pri zalo\xc5\xbebi Krtina._NEWLINE_Rad se ukvarja z etiko, spoznavno teorijo, politi\xc4\x8dno filozofijo ter povezavo med filozofijo in psihoanalizo. Zanima pa se tudi za azijske teorije, kot so zen, budizem in taoizem. V \xc4\x8dasu \xc5\xa1tudija na fakulteti se je za\xc4\x8deli zanimati za francoske filozofe, od \xc4\x8dasa po 2. svetovni vojni, preko 60. let do danes - za mislece, kot so: Deleuze, Foucault, Derrida, Lacan, Badiou, Baudrillard. Kot pedagog se je ponovno za\xc4\x8del zanimati za zgodovino filozofske misli klasi\xc4\x8dnih filozofov kot so Platon, Sokrat, Aristotel, Descartes, Kant, Nietzsche, Heidegger... Saj so problemi, s katerimi so se ukvarjali klasi\xc4\x8dni avtorji aktualni tudi danes.\n_START_SECTION_\nUstni viri\n_START_PARAGRAPH_\n\xc5\xa0TEMPIHAR, Marko (1978). Dom\xc5\xbeale. 29. januar 2017'